OpenLLM-France/wikimedia huggingface dataset:
# Rafael Primo de Rivera y Sobremonte

Rafael Primo de Rivera y Sobremonte (Montevideo, 12 de juliol de 1813 - Cadis, 3 de febrer de 1902) va ser un militar i senador espanyol que va exercir com a governador de Puerto Rico entre 1873 i 1874.
Fill de José Joaquín Primo de Rivera y Ortiz de Pinedo i de Juana María Nepomuceno de Sobremonte y Larrazábal i germà de Fernando Primo de Rivera y Sobremonte, primer Marquès d'Estella. Va ser governador militar de Huelva i comandant militar a Trinidad, a Puerto Rico i al castell de la Cabanya (Cuba).
Va ser un dels signants de la Proclama als espanyols que el 19 de setembre de 1868 va dirigir el tinent general Juan Prim des de Cadis, inici de la Revolució de 1868.
Entre 1868 i 1869, va ser capità general d'Andalusia i de València (1869), on va participar en la repressió militar de la revolució federal bombardejant les zones més poblades de València. En 1870 va ser Conseller d'Estat i Director general d'artilleria. En 1871, va publicar el llibre sobre economia «La economia en los gastos públicos». Entre 1873 i 1874 va exercir com a governador de Puerto Rico. Va morir el 1902 a Cadis.
Es va casar amb María Williams Bedmar (Jerez de la Frontera) l'11 de novembre de 1809, a Buenos Aires.

## Referències

* ↑ Geneall: Rafael Primo de Rivera y Sobremonte.
* ↑ «Rafael Primo de Rivera y Sobremonte». Gran Enciclopèdia Catalana. Barcelona: Grup Enciclopèdia Catalana.
* ↑ Libros Goole: Revista Hidalguía número 298-299. Año 2003.
* ↑ Genealogía Familiar: Rafael Primo de Rivera y Sobremonte.
# Ust-Kut

Ust-Kut (en rus Усть-Кут) és una ciutat de l'óblast d'Irkutsk, a Rússia.

## Geografia

Ust-Kut es troba al sud de Sibèria, a la confluència del Lena amb el Kutà, a 260 km a l'est de Bratsk, a 515 km al nord d'Irkutsk i a 4.040 km a l'est de Moscou.

## Història

El 1631 l'ataman cosac Ivan Galkin construí un ostrog, que és l'origen de la ciutat actual. La importància militar de l'ostrog declinà durant la segona meitat del segle XVII; no obstant això, l'assentament guanyà importància com a port fluvial, com un dels principals punts de partida per al comerç pel Lena. En aquell mateix segle Ierofei Khabàrov hi descobrí aigües termals, on construí un balneari el 1925.
El 1951 el ferrocarril arribà a Taixet. La ciutat es convertí en el primer i únic port sobre el Lena amb ferrocarril, de manera que les mercaderies podien transportar-se des d'aquí a punts ubicats a la vora del riu, així com a moltes ciutats de Sibèria. El 1954 aconseguí l'estatus de ciutat.
Ust-Kut fou final de la línia ferroviària fins al 1975, quan començaren els treballs per allargar-la (línia Baikal-Amur) fins al llac Baikal, Tinda i Komsomolsk na Amure.
La ciutat també és coneguda perquè fou el lloc on estigué exiliat Lev Tolstoi el 1900.

## Enllaços externs

* (rus) Informació sobre Ust-Kut
* (rus) Mapes topogràfics

## Referències

* ↑ Distàncies a vol d'ocell o distàncies ortodròmiques.
* ↑ Trotski narra la seva vivència a La meva vida.Llegir en línia
# Inman (Nebraska)

Inman és una població dels Estats Units a l'estat de Nebraska. Segons el cens del 2000 tenia 148 habitants.

## Demografia

Segons el cens del 2000, Inman tenia 148 habitants, 62 habitatges i 43 famílies. La densitat de població era de 197 habitants per km².
Dels 62 habitatges, en un 30,6% hi vivien nens de menys de 18 anys, en un 58,1% hi vivien parelles casades, en un 8,1% dones solteres i en un 30,6% no eren unitats familiars. En el 27,4% dels habitatges hi vivien persones soles el 14,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,39 i el nombre mitjà de persones que vivien en cada família era de 2,91.
Per edats, la població es repartia de la següent manera: un 27% tenia menys de 18 anys, un 3,4% entre 18 i 24, un 23% entre 25 i 44, un 27,7% de 45 a 60 i un 18,9% 65 anys o més.
L'edat mediana era de 41 anys. Per cada 100 dones de 18 o més anys hi havia 96,4 homes.
La renda mediana per habitatge era de 26.250 $ i la renda mediana per família de 33.750 $. Els homes tenien una renda mediana de 21.964 $ mentre que les dones 14.583 $. La renda per capita de la població era de 10.688 $. Aproximadament el 17,5% de les famílies i el 25% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Inman». American Fact Finder. Oficina del Cens dels Estats Units, 12-01-2010. Arxivat de l'original el 2020-02-10. [Consulta: 8 agost 2010].
* ↑ «Geographic Comparison Table- Inman». American Fact Finder. Oficina del Cens dels Estats Units, 12-01-2010.
# Oberkommando des Heeres

Oberkommando des Heeres o OKH (Alt Comandament de l'Exèrcit) va ser part de l'estructura de l'Oberkommando der Wehrmacht (OKW) durant la Segona Guerra Mundial. En teoria era el quarter general suprem de l'exèrcit alemany, si bé en els últims temps de la guerra la seva funció més important va ser el comandament operacional del front oriental, mentre que l'OKW comandava de facto el front occidental.
D'acord amb la tradició militar alemanya, la planificació de les campanyes bèl·liques era responsabilitat de l'Estat Major de l'Exèrcit de Terra, mentre l'OKH assumia una funció d'execució. Teòricament l'OKH havia d'estar subordinat a l'OKW (on participaven també la marina de guerra i la força aèria) però la importància crucial de l'Exèrcit de Terra (Heer) en la lluita contra l'URSS va causar que l'OKW exercís un control purament nominal sobre les activitats bèl·liques del front oriental, amb la qual cosa i l'OKH assumia més responsabilitats des de juny de 1941, i deixava molt poc marge a la Luftwaffe o la Kriegsmarine per participar en la planificació ofensiva.
De 1935 a 1938 l'OKH va ser dirigit per Werner von Fritsch, de 1938 al 19 de desembre de 1941 per Mariscal Walther von Brauchitsch. El fracàs de l'ofensiva alemanya contra Moscou a l'Operació Barbarroja va causar que Hitler acomiadés a Brauchitsch de la direcció de l'OKH, i que el mateix Hiler assumís la direcció de la planificació militar (tot i que Hitler no era militar de carrera). Aquesta situació es va mantenir sense alteració fins al 30 d'abril de 1945, data de la mort de Hitler. El mateix Führer havia disposat dos dies abans de morir que la direcció de l'OKH depengués de l'OKW.
Per a aquesta data la maquinària militar alemanya gairebé havia desaparegut però tot i així Hitler va designar que des del 30 d'abril de 1945 al 8 maig 1945 la direcció del OKW (i per tant, del OKH) passés al mariscal Ferdinand Schörner. Schörner, però, mai va exercir comandament efectiu i es va mantenir tancat amb les tropes que dirigia a la rodalia de Praga. De fet, la direcció oficiosa de la quasi aniquilada Wehrmacht va recaure pràcticament en el general Wilhelm Keitel, cap de l'OKW i en el general Alfred Jodl, cap de l'estat major de l'OKW, que fou qui va signar la rendició incondicional del Tercer Reich el 8 de maig de 1945.

## Bibliografia

* Geoffrey P. Megargee: Hitler und die Generäle. Das Ringen um die Führung der Wehrmacht 1933–1945. Schöningh, Paderborn u. a. 2006, ISBN 3-506-75633-8 (OT: Inside Hitler's High Command. University Press of Kansas, Lawrence KS 2000, ISBN 0-7006-1015-4 (Modern war studies)).
* Hoffmann, Hans-Albert: "Die deutsche Heeresführung im Zweiten Weltkrieg". Friedland 2011, ISBN 978-3-942477-08-6.
# Difosfat de desoxicitidina

El difosfat de desoxicitidina, fórmula C$_9$H$_{15}$N₃O$_{10}$P₂,(en anglès: Deoxycytidine diphosphate abreujat com dCDP) és un derivat d'un àcid nucleic comú, el trifosfat de citidina o (CTP), en el qual el grup hidroxil (-OH) del segon carboni del nucleòtid pentosa s'ha tret. El difosfat del nom indica que un dels grups fosforil del CTP s'ha tret, probablement per hidròlisi.
El difosfat de desoxicitidina es sintetitza mitjançant la reacció d'oxidació-reducció de la citidina 5'-difosfocolina que és catalitzada per la presència de ribonucleòsid-difosfat reductasa. A més, la ribonucleòsid-difosfat reductasa és capaç d'unir i catalitzar tant la formació de desoxiribonucleòtids a partir del ribonucleòtid.

## Referències

* ↑ MeSH term, accessed Dec. 31, 2012
* ↑ Kandeel, Mahmoud; Al-Taher, Abdulla «Metabolic drug targets of the cytosine metabolism pathways in the dromedary camel (Camelus dromedarius) and blood parasite Trypanosoma evansi» (en anglès). Tropical Animal Health and Production, vol. 52, 6, 01-11-2020, pàg. 3337–3358. DOI: 10.1007/s11250-020-02366-8. ISSN: 1573-7438. PMID: 32926292.
* ↑ Torrents, Eduard «Ribonucleotide reductases: essential enzymes for bacterial life». Frontiers in Cellular and Infection Microbiology, vol. 4, 2014, pàg. 52. DOI: 10.3389/fcimb.2014.00052. ISSN: 2235-2988. PMC: 4009431. PMID: 24809024.
# Greta

Greta és un abreujament del nom propi femení Margareta (Margarida en alemany, suec, romanès i alguna altra llengua). Tal com deixa per escrit el poeta Joan Maragall, el diminutiu homònim en català és Guida. Margarida prové del llatí Margarita, que significa «perla» i, en sentit figurat, també «encant».
La festa onomàstica de Margarida se celebra potser majoritàriament a Catalunya el 20 de juliol, en commemoració de santa Margarida, verge i màrtir del segle IV, originària d'Antioquia de Pisídia. Altres commemoracions són: Santa Margarida d'Hongria, verge, filla del rei d'Hongria Béla IV, †1270: 18 de gener. Santa Margarida, reina d'Escòcia, †1093: 16 de novembre (des de l’any 1969; abans: 10 de juny). Santa Margarida de Cortona, †1297: 22 de febrer. Santa Margarida d'Anglatera, verge, anglesa o escocesa, nascuda a Hongria de mare anglesa, †1192: 3 de febrer. Margarida Maria Alacoque, †1690: 17 d'octubre.
Greta és un nom de procedència forana, que s'ha començat a fer servir molt recentment a Catalunya com a nom propi, tot i que ha anat augmentant progressivament: l'any 2004 es va posar a 6 nadons, mentre que el 2019 es va posar a 35 nadons, i així es va col·locar en la posició 47 de noms més comuns de noies. Aquestes són dades de l'Institut d'Estadística de Catalunya, l'Idescat.
A partir dels anys 90 també Guida s'ha començat a fer servir en comptagotes com a nom propi tot i que encara queden parts del país, com Menorca, on recorden amb èmfasi que "aquí totes les Margalides es diuen Guida!".

## Formes en altres llengües

* català: Guida
* alemany: Greta, Grete, Gretchen
* suec: Greta
* anglès: Greta, Gretta
* espanyol: Greta
* italià: Greta
* danès: Grete

## Referències

* ↑ Seva i Llinares. Diccionari llatí-català, p. 803.
* ↑ Sargatal i Pellicer. Diccionari dels sants, p. 122-123.
* ↑ Bibliotheca sanctorum (en italià), volum VIII, cols. 756-809.
* ↑ «Nom del nadó: GRETA (nena). Evolució». Institut d'Estadística de Catalunya. [Consulta: 8 abril 2021].

## Bibliografia

* Albaigès i Olivert, Josep M. Diccionari de noms de persona i llur significat. Barcelona: Eds. 62, 1980. ISNB 84-297-1573-8.
* Bibliotheca sanctorum. Dirs.: Filippo Caraffa i Giuseppe Morelli. 12 vols. A-Z, vol. 13: índexs, vol. 14: Apèndix I. Roma: Istituto Giovanni XXIII nella Pontificia Università Lateranense, 1961-1987.
* Institut d'Estadística de Catalunya (Idescat) [en línia]. <https://www.idescat.cat/>.
* Sargatal i Pellicer, Ramon. Diccionari dels sants. Segona edició. Barcelona: Eds. 62, 1997. El Cangur, 199. ISBN 84-297-4095-3.
* Seva i Llinares, Antoni (dir.). Diccionari llatí-català. Barcelona: Enciclopèdia Catalana, 1993. ISBN 84-8332-194-7.
* Maragall, Joan. Obres completes d'en Joan Maragall - Poesies II/Ton i Guida, Ed, Joventut 1901
# Tàngara safrà

La tàngara safrà (Tangara xanthocephala) és un ocell de la família dels tràupids (Thraupidae).

## Hàbitat i distribució

Habita la selva pluvial, clars, bosc obert i vegetació secundària de les muntanyes de Colòmbia i oest de Veneçuela, cap al sud, a través de l'oest i est de l'Equador i est del Perú fins al centre de Bolívia.

## Referències

* ↑ «Tàngara safrà». Cercaterm. TERMCAT, Centre de Terminologia. Rev. 20/01/2023(català)
# Meiktila

Meiktila (birmà မိတ္ထီလာ) és una ciutat de Birmània (Myanmar), al centre del país, a la vora del llac Meiktila, capital del districte de Meiktila, dins la divisió de Mandalay. El barri de Kanna a l'oest és el més antic. Hi ha el comandament central de la Força Aèria Birmana. La ciutat compTa amb la principal universitat d'enginyeria aeronàutica (Myanmar Aerospace Engineering University). La seva població estimada actual és de 177.442; el 1891 era de 4.155 habitants i el 1901 de 7.203. La població del township supera els 250.000 habitants.

## Història

Vegeu: Districte de Meiktila.

## Edificis religiosos (Capelles o pagodes)

* Shwesawlu
* Nagayon
* Shwelehla
* Sigongyi
* Nandawya
* Shwemyindin o Shwemyintin
Les de Shwelehla i Nagayon són atribuïdes al rei Anawratha de Pagan i la de Nandawya al seu fill Saw Lu. El rei Bodawpaya va fundar la de Sigongyi el 1796.

## Referències

* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.

## Nota

* ↑ http://population.mongabay.com/population/myanmar/1309793/meiktila Arxivat 2011-11-29 a Wayback Machine.
# Rafael Piris Esteva

Rafael Piris Esteva (Artà, 18 de desembre de 1932 - Artà, 16 de desembre de 2011) fou un futbolista mallorquí de les dècades de 1950 i 1960.

## Trajectòria

De juvenil jugava a la posició de central, fins que un dia en què no hi era el porter titular provà aquesta posició, en la qual es quedà definitivament. El 1949, amb 17 anys fou contractat per l'Atlètic Balears, on signà el seu primer contracte professional. Quatre temporades més tard fou contractat pel Granada CF, on jugà un total de vuit temporades, una d'elles cedit al Ceuta en estar realitzant el servei militar. Al Granada jugà 4 temporades a primera divisió i disputà una final de Copa el 1959 (perduda davant el FC Barcelona d'Eulogio Martínez, Sandor Kocsis o Just Tejada per 4 a 1) com a fets més destacats. La temporada 1961-62 fitxà pel RCD Espanyol, on no arribà a esdevenir titular indiscutible (18 partits a primera divisió). No obstant, romangué cinc temporades al club, patint un descens a Segona i assolint un ascens a Primera. Coincidí al club amb homes com Benet Joanet, Antoni Argilés, Joan Bartolí, Julià Riera o Antoni Camps. Entre 1966 i 1968 jugà al RCD Mallorca, on es retirà de la pràctica del futbol amb 36 anys. Jugà 71 partits totals a primera divisió.

## Referències

* ↑ «Baleares y sus futbolistas de Primera División - Piris». Miguel VIDAL. [Consulta: 20 abril 2013].
* ↑ «Piris, opositor a titular del Español». Mundo Deportivo, 25-08-1961. [Consulta: 20 abril 2013].
* ↑ «Noticiario mallorquín». Mundo Deportivo, 20-06-1966. [Consulta: 20 abril 2013].

## Enllaços externs

* Perfil a BDFutbol
* RAFAEL PIRIS "El número uno del fútbol mallorquín" Bellpuig. 5 juliol 1960 PDF
# Ievgueni Kovaliov

Ievgueni Aleksàndrovitx Kovaliov (en rus Евгений Александрович Ковалёв) (Moscou, 6 de març de 1989) és un ciclista rus, professional des del 2009 al 2014. Ha combinat amb el ciclisme en pista on ha obtingut una medalla als Campionats del Món i diverses proves de la Copa del Món.

## Palmarès en ruta

* 2009
** Vencedor d'una etapa de la Bałtyk-Karkonosze Tour
* 2010
** Vencedor d'una etapa del Gran Premi d'Adiguèsia
* 2013
** Vencedor d'una etapa de la Volta a Costa Rica
* 2014
** Vencedor d'una etapa del Gran Premi Udmúrtskaia Pravda
** Vencedor d'una etapa del Friendship People North-Caucasus Stage Race

## Palmarès en pista

* 2007
** Campió del món júnior en Madison (amb Alexander Petrovskiy)
* 2009
** Campió d'Europa sub-23 en Persecució per equips (amb Alexander Petrovskiy, Artur Ierxov i Valeri Kaikov)
* 2011
** Campió de Rússia en Persecució per equips (amb Aleksandr Serov, Ivan Kovaliov i Aleksei Màrkov)
* 2013
** Campió de Rússia en Persecució per equips (amb Aleksandr Serov, Artur Ierxov i Ivan Savitskiy)

### Resultats a la Copa del Món

* 2010-2011
** 1r a Pequín, en Persecució per equips
* 2011-2012
** 1r a Astanà i Pequín, en Persecució per equips
* 2012-2013
** 1r a Aguascalientes, en Persecució per equips

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Limonium portopetranum

El Limonium portopetranum és una saladina endèmica de Mallorca, que habita els voltants de Portopetro, al municipi de Santanyí, de la família Plumbaginaceae. El nom fa referència a la localitat on se'l descobrí el 1991.
Es tracta d'un petit camèfit que habita costes rocoses. Floreix entre juliol i agost, amb flors de color lila blavós. La seva situació és poc preocupant.

## Referències

* ↑ Erben, M (en alemany) Mitt. Bot. Staatssamml [München], 30, 1991, pàg. 471.
* ↑ «Limonium portopetranum Erben». Herbari virtual del Mediterrani Occidental. Àrea de Botànica. Departament de Biologia. Universitat de les Illes Balears. [Consulta: 10 març 2016].
# Difosfat

El difosfat (antigament pirofosfat) és l'anió ${\ce {P2O7^{4-}}}$que prové de l'àcid difosfòric, ${\ce {H4P2O7}}$. Els difosfats s'obtenen escalfant fosfats, per la qual cosa l'anomenaven pirofosfat, ja que el prefix “piro-” deriva del grec i significa “foc” en aquest context. Els difosfats són bons agents complementaris i tenen molts usos en la indústria química. La paraula difosfat és també el nom dels èsters formats per la condensació de compostos fosforilats biològicament mitjançant un fosfat inorgànic o per un difosfat de dimetilal·lil. Aquesta unió també es refereix a unions altament energètiques dels fosfats.
Els difosfats són importants en la indústria bioquímica. L'anió P₂O₇$^{4-}$ s'abrevia PPi i és format per la hidròlisi d'ATP cap a AMP en les cèl·lules.
    ATP → AMP + PPi
Per exemple, quan un nucleòtid s'incorpora en un ADN en elongació o un filament d'ARN mitjançant una polimerasa, el difosfat (PPi) és alliberat. La pirofosforòlisi és la reacció inversa de la polimerització, en la qual el difosfat reacciona amb el 3'-nucleotidmonofosfat (NMP o dNMP), el qual és agafat de l'oligonucleòtid per alliberar el trifosfat corresponent (dNTP procedent d'ADN, o bé NTP procedent d'ARN).
L'anió difosfat té l'estructura P₂O₇$^{4-}$ i és un àcid anhídrid del fosfat. És inestable en solució aquosa i s'hidrolitza poc en fosfat orgànic:
    P₂O₇$^{4−}$ + H₂O → 2 HPO₄$^{2−}$
o bé abreujat:
    PPi + H₂O → 2 Pi
Aquesta hidròlisi cap a fosfat inorgànic deixa la unió d'ATP cap a AMP i PPi de forma irreversible, i les reaccions bioquímiques relacionades amb aquesta hidròlisi també són irreversibles.
Des del punt de vista de l'alta energia del fosfat, la hidròlisi de l'ATP cap a AMP i PPI requereix dos fosfats altament energètics, així com la reacció d'AMP a ATP requerirà dues reaccions de fosforilació.
    AMP + ATP → 2 ADP
    2 ADP + 2 Pi → 2 ATP
La síntesi de difosfat de tetraetil va ser descrita per Philip de Clermount l'any 1854 en un reunió de l'Acadèmia Francesa de Ciències.

## Referències

* ↑ «pirofosfat». Gran Enciclopèdia Catalana. [Consulta: 1r desembre 2013].

## Enllaços externs

* «Difosfat» (en anglès). Medical Subject Headings.
# Harmen Hals

Harmen Hals (Haarlem, 1611-1669) fou un pintor barroc neerlandès.
Fill primogènit de Frans Hals i de la seva primera esposa, Anneke Harmensdr., va ser batejat el 2 de setembre de 1611. Com el seu germà Frans i els seus germanastres Johannes, Reynier i Nicolaes, es deuria haver format en el taller patern. Com els seus germans Johannes i Frans II, era bo per la música i la pintura. Consta que va formar part del gremi de Sant Lluc encara que es desconeix la data del seu ingrés. De 1642 a 1645 va residir a Vianen i va passar alguna temporada a Amsterdam, Gorinchem i Noordeloos. Va ser enterrat el 15 de febrer de 1669 en el cementiri de St. Anne de Haarlem.
Pita escenes de gènere i algun retrat. En general, es tracta d'escenes festives protagonitzades per camperols a la fonda entregats a la música i al vi amb un nombre reduït de figures de gran grandària, a l'estil d'Adriaen Brouwer i Jan Miense Molenaer.

## Referències

* 1 2 (neerlandès) Harmen Hals in Frans Hals Biography in De groote schouburgh der Nederlantsche konstschilders en schilderessen (1718) by Arnold Houbraken, courtesy of the Digital library for Dutch literature
* ↑ Biesboer, Pieter, y Luna, Juan J., pp. 173-174.
* ↑ Harmen Hals en Rijksbureau voor Kunsthistorische Documentatie (RKD).
* ↑ Biesboer, Pieter, y Luna, Juan J., p. 88.

## Bibliografia

* Biesboer, Pieter y Luna, Juan J., La pintura holandesa del Siglo de Oro. Frans Hals y la escuela de Haarlem, Madrid, Barcelona: BBV, 1994, ISBN 84-604-9248-6
# Tàngara turquesa

La tàngara turquesa (Tangara mexicana) és un ocell de la família dels tràupids (Thraupidae).

## Hàbitat i distribució

Habita el bosc obert, selva pluvial, clars, vegetació secundària, i parcs de les terres baixes des de l'est de Colòmbia, sud i est de Veneçuela, Trinitat i Guaiana, cap al sud, a través de l'est de l'Equador i est del Perú fins al nord i l'est de Bolívia i Brasil amazònic. També a les terres baixes costaneres del sud-est del Brasil.

## Taxonomia

Alguns autors consideren la població del sud-est del Brasil una espècie diferent:
* Tangara brasiliensis (Linnaeus, 1766) - tàngara ventreblanca

## Referències

* ↑ tàngara turquesa«Tàngara turquesa». Cercaterm. TERMCAT, Centre de Terminologia. Rev. 20/01/2023(català)
* ↑ J del Hoyo, NJ Collar, DA Christie, A Elliott, LDC Fishpool, P Boesman i GM Kirwan.2016. HBW and BirdLife International Illustrated Checklist of the Birds of the World. Volum 2: Passerines. Lynx Edicions and BirdLife International, Barcelona i Cambridge.
* ↑ tàngara ventreblanca«Tàngara turquesa». Cercaterm. TERMCAT, Centre de Terminologia. Rev. 20/01/2023(català)
# Eleccions generals d'Irlanda del Nord de 1958

Les eleccions generals d'Irlanda del Nord de 1958 es van celebrar el 20 de març de 1958 amb una nova incontestable victòria del Partit Unionista de l'Ulster (PUU) de Basil Brooke.

## Resultats

| Partit | Líder | Vot popular | % | Escons | Canvi (de 1958) |
| Partit Unionista | Basil Brooke | 106.177 | 44,0% | 37 | -4 |
| Laboristes | | 38.093 | 15,8% | 4 | +4 |
| Nacionalistes | Joe Stewart | 36.013 | 14,9% | 7 | |
| Unionista independent | | 16.537 | 6,8% | | -1 |
| Laboristes independents | | 7.544 | 3,1% | 0 | |
| Partit Republicà Laborista | Harry Diamond | 7.510 | 3,1% | 1 | +1 |
| Laboristes irlandesos | William Norton | 7.321 | 3,0% | | -1 |
| Nacionalista independent | | 5.168 | 2,1% | 1 | |
| Independents unionistes | | 4.704 | 2,0% | 0 | |
| Grup independent laborista | Frank Hanna | 4.683 | 2,0% | 1 | |
| Independent | | 4.231 | 1,8% | 1 | |
| Laborista irlandès independent | | 2.761 | 1,1% | 0 | |
| Liberals | Albert McElroy | 759 | 0,3% | | |

## Referències

* (anglès) Resultats electorals al Parlament del Nord d'Irlanda Arxivat 2017-11-16 a Wayback Machine.